Zanu Ndonga Yotsigira MDC Musarudzo Dzegore Rinouya
MDC inoti hurumende yakawanza nzvimbo dzekuti vanhu vanyorese mumatunhu akawanda anotsigira Zanu PF
Bato rinopikisa reZanu Ndonga rati harisi kuzokwikwidza musarudzo dzemutungamiri wenyika dzichaitwa gore rinouya. Zanu Ndonga, iyo iri kushanda zvakare iri pasi peSaveZimbabwe Campaignmukuedza kusunungura nyika kubva pahutongi hweZanu PF, inoti ichatsigigira MDC inotungamirwa naVaMorgan Tsvangirai musarudzo idzi, sekutaura kuri kuita Thomas Chiripasi ari muHarare. Zvichakadaro, bato reMDC rinoti hofisi yekwaRegistrar General yakawanza nzvimbo dzekunyoresa kuti vanhu vakwanise kuvhota uye kutora zvitupa mumatunhu eMashonaland ose, kuitira kuti vatsigiri veZanu PF vakwanise kunyoresa nekutora zvitupa. Bato iri rinoti rine humbowo hunoratidza kuti mamwe matunhu akapihwa nzvimbo shoma zvichienzaniswa nematunhu anofungidzirwa kuti ane vatsigiri veZanu PF vakawanda. Semuenzaniso, bato iri rinoti mudunhu reHarare/Chitungwiza mune maconstituencygumi nemasere, asi makaiswa nzvimbo dzekunyoresa makumi manomwe nemapfumbamwe chete. Mudunhu reMashonaland East, mune maconstituencygumi nerimwe, asi makaiswa nzvimbo dzekunyoresa mazana mana nemakumi manomwe. Bato iri raenderera mberi richiti izvi zvakaitwawo muMashonaland West neMashonaland Central. Tatadza kubata Registrar General, VaTobaiwa Mudede, kuti tinzwe divi ravo. Kutanga mwedzi wapera, mahofisi ekwamudzviti akapinda mumatunhu ose munyika vachibatsira vanhu kuti vatore zvitupa, kunyoresa kuti vazokwanise kuvhota uye nekutarisa mazita avo kana ari mumagwaro ekuvhota, nezvimwe. Jonga Kandemiiri weStudio 7 abata VaIan Makone, vanowe munyori wezvesarudzo muMDC kuti tinzwe matanho avari kuronga kutora panyaya iyi. Dzimwe Nhau Kubva kuStudio 7...